tartuNLP/wikipedia-smugri-20251201 huggingface dataset:
Patsóksen rotko

Patsóksen rotko () eli Ágios Antónioksen rotko (Φαράγγι του Αγίου Αντωνίου, "Farángi tou Agíou Antoníou") on rotko Kreetan saarella Kreikassa. Se sijaitsee Amárin laakson länsipuolella.
Patsóksen rotkon eteläpää sijaitsee linnuntietä noin kilometrin pohjoiseen sille nimen antaneesta Patsóksen kylästä, joka on rakennettu noin 490 metrin korkeuteen merenpinnasta laskettuna. Rotkon pohjoispäässä sijaitsee Potamoín tekojärvi, johon rotkon pohjalla kulkeva virta laskee vetensä. Rotkon pituus on noin viisi kilometriä.
Rotkossa kulkee vaelluspolku, joka päättyy sen kapeimmassa kohdassa olevalle vesiputoukselle. Vaellus kestää noin 2,5 tuntia. Rotkossa sijaitsee Pyhän Antonioksen luola eli Ágios Antónioksen luola ja kirkko, josta rotko on saanut toisen nimensä. Luola oli antiikin aikana Hermes Kranaioksen kulttipaikka aina minolaiselta kaudelta noin vuodesta 2000 eaa. roomalaiselle kaudelle 300-luvulle jaa. saakka.
Pankrítio-stadion

Pankrítio-stadion (, ”Yleiskreetalainen stadion”) on stadion Iraklionin kaupungissa Kreetan saarella Kreikassa. Se sijaitsee Líntossa kaupungin keskustan länsipuolella, lähellä Kreetanmeren rantaa. Stadion on ensisijassa jalkapallostadion, mutta sitä on käytetty myös muuna urheilustadionina sekä muun muassa konserteissa.
Stadion on Kreetan suurin ja merkittävin. Se on Ergotelis FC:n kotikenttä, ja sitä on käyttänyt myös Kreikan jalkapallomaajoukkue kansainvälisissä otteluissaan. Stadionissa on tilaa katsojalle.
Pankrítio-stadionin rakentaminen alkoi alun perin jo 1980-luvulla. Uudelleen työt aloitettiin vuonna 2001 ja se valmistui hieman ennen vuoden 2004
Ateenan olympialaisia. Stadion otettiin käyttöön 31. maaliskuuta 2004, jolloin siellä oteltiin Kreikan ja Sveitsin ystävyysottelu. Olympialaisissa stadion toimi yhtenä jalkapallo-otteluiden areenoista. Siellä oteltiin olympialaisissa yhteensä 12 ottelua. Stadionin rakentaminen maksoi noin 50 miljoonaa euroa.
Stadionin lähellä sijaitsee useita muita urheilukenttiä ja -halleja.
Selinárin rotko

Selinárin rotko (, myös Φαράγγι Σελλινάρι, "Farángi Sellinári") eli Aliasménoksen rotko (Φαράγγι Αγιασμένου, "Farángi Aliasménou") on rotko Kreetan saarella Kreikassa. Se sijaitsee noin 45 kilometriä itään Iraklionista ja noin 25 kilometriä länteen Ágios Nikólaoksesta.
Rotko sijaitsee Seléna-vuoren itärinteessä, ja sen kautta virtaavat Vrachásin laakson vedet saaren pohjoisrannikolle ja Kreetanmereen. Rotkon ylitys on aina ollut merkittävä kulkuväylä saaren pohjoisrannikolla itä-länsisuuntaisesti kuljettaessa. Nykyisinkin EO90-valtatien Iraklionista Ágios Nikólaokseen kulkeva osuus ylittää rotkon. Lähellä tätä paikkaa sijaitsee Selinárin Pyhän Georgioksen luostari. Perinteisesti rotkon turvallisen ylityksen on katsottu vaativan vierailua luostarissa. Rotko on muun Vrachásin seudun ohella Natura 2000 -aluetta.
Voulisméno Alóni

Voulisméno Alóni (, ”Vajonnut puimatanner”) on doliini eli karstivajoama Kreetan saarella Kreikassa. Se sijaitsee Stroúmpoulas-vuoren juurella Malevízin kunnassa noin 15 kilometriä Iraklionin kaupungista länteen, lähellä Márathoksen kylää.
Vajoama on pyöreä ja sen halkaisija on noin 90 metriä. Siinä on jyrkät reunat, joiden korkeus vaihtelee 15 ja 50 metrin välillä. Seinämiä käytetään kiipeilyyn. Alas pääsee polkua pitkin. Vajoaman arvellaan syntyneen luolan romahtamisen seurauksena.
Paikallisen kertomuksen mukaan vajoama olisi saanut nimensä ”Vajonnut puimatanner” siitä, että joku maanviljelijä olisi suorittanut paikalla puimatöitä vaimonsa ja tyttärensä kanssa profeetta Elian pyhäpäivänä. Rangaistukseksi maa romahti heidän altaan.
3rd Decade – The Anniversary Edition

3rd Decade – The Anniversary Edition on heavy metal -yhtye Waltarin albumi, joka julkaistiin 26. marraskuuta 2021. Albumi julkaistaan yhtyeen debyyttialbumin Monk Punkin 30-vuotisjuhlan kunniaksi. Albumi sisältää yhtyeen vanhoja kappaleita uusina versioina eri artistien kanssa.
Hyden piirikunta (Pohjois-Carolina)

Hyden piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 4 589 vuonna 2020. Piirikunnan hallintokeskus on Swan Quarter. Piirikunta on perustettu 1712.
Daren piirikunta

Daren piirikunta () on Yhdysvaltojen Pohjois-Carolinan osavaltiossa sijaitseva piirikunta. Sen väkiluku oli 4 589 vuonna 2020. Piirikunnan hallintokeskus on Manteon kunta ja suurin asutuskeskus on Kill Devil Hills. Piirikunta on perustettu 1870.
Palazzo Borghese

Palazzo Borghese on palatsi Roomassa. Se sijaitsee osoitteessa Largo della Fontanella di Borghese 22. Palatsia kutsutaan ”cembaloksi” ("il Cembalo") sen cembaloa muistuttavan pohjakaavan vuoksi. Palatsin rakennustyöt aloitettiin ilmeisesti vuonna 1560 arkkitehti Giacomo da Vignolan suunnitelmien pohjalta. Kardinaali Camillo Borghese hankki rakennuksen ja naapuritontit omistukseensa vuonna 1604. Borghesesta tuli paavi Paavali V vuonna 1605, ja palatsin viimeistelivät hänen tilauksestaan arkkitehdit Flaminio Ponzio ja Carlo Maderno. Yhdessä rakennuksen siivistä on 1940-luvulta alkaen toiminut Espanjan Rooman-lähetystö.
Adam Buksa

Adam Buksa (s. 12. heinäkuuta 1996 Krakova) on puolalainen jalkapalloilija, pelipaikaltaan hyökkääjä. Hän pelasi kotimaassaan vuoden 2019 loppuun saakka ja on sen jälkeen edustanut Pohjois-Amerikan MLS:ssä New England Revolutionia, Ranskan Ligue 1:ssä Lensiä ja kaudella 2023–2024 lainasopimuksella Turkin Superliigassa Antalyasporia.
Buksa aloitti uransa Wisła Krakovassa, myöhemmin hän pelasi Hutnik Krakovassa. Vuosina 2011–2012 hän edusti Garbarnia Krakovaa ja vuonna 2013 taas Wisła Krakovassa. Vuosina 2013–2014 hän pelasi Novara Calcion ykkösjoukkueessa. Kesäkuussa 2014 hän teki kolmen vuoden sopimuksen Lechia Gdańskin kanssa. Elokuussa 2016 hän teki kolmen vuoden sopimuksen Zagłębie Lubinin kanssa. Tammikuussa 2018 hän siirtyi lainalle Pogoń Szczeciniin Toukokuussa 2018 Pogoń osti hänet. Joulukuussa 2019 hän siirtyi New England Revolutioniin.
Buksa teki debyyttinsä Puolan maajoukkueessa 2. syyskuuta 2021 Albaniaa vastaan ja hän teki maalin tässä ottelussa. Kolme päivää myöhemmin hän teki kolme maalia vierasottelussa San Marinoa vastaan ja lokakuussa yhden maalin kotiottelussa San Marinoa vastaan. Hän teki kuudennen maaottelumaalinsa lokakuussa 2023 EM-karsintaottelussa Färsaaria vastaan. Hän on pelannut maaliskuun 2024 loppuun mennessä 14 maaottelua.
Hänen veljensä Aleksander on myös jalkapalloilija.
Institut National d’Hygiène du Togo

Institut National d’Hygiène (du Togo) (INH; ; (Togon) kansallinen hygieniainstituutti) on Togon pääkaupungissa Loméssa toimiva kansanterveyden laboratorio, rokotuskeskus sekä kansallinen tartuntatautien seuranta- ja tutkimuslaitos. Togon terveysministeriön alaisuudessa toimivan INH:n johtaja on tohtori Abiba Kere Banla (2021).
Tutkimuslaitos on perustettu vuonna 1967 Togon ja Saksan yhteistyön tuloksena. Laitosta johti saksalainen biologiryhmä vuosina 1967-1976. Vuonna 1974 siitä tuli maan terveysministeriön alainen kansanterveyden keskuslaboratorio ja vuonna 1998 kansallinen epideemisten tautien referenssilaboratorio.
Instituutti on ollut keskeinen tartuntatautien kuten koleran ja covid-19-sairauden laboratorionäytteitä analysoiva asiantuntijataho Togossa. Pääkaupungin ohella INH perusti koronapandemian aikana vuonna 2020 covid-19-testauksia tekevän sivulaboratorion maan pohjoisosaan, yli 400 kilometrin päässä pääkaupungista Lomésta sijaitsevaan Karan kaupunkiin. INH on saanut kansainvälistä apua Saksalta pysyvämmän toimipisteen perustamiseksi Karaan. 
Kansallinen hygieniainstituutti (INH) edustaa Togoa kansanterveyslaitosten kansainvälisessä kattojärjestössä IANPHI:ssa (International Association of National Public Health Institutes). Kansainvälisen yhteistyön ja vertaistuen avulla - esimerkiksi Ranskan kansanterveysseurannan instituutti (INvS) ja Marokon Pasteur-instituutti (IPM) - on tuettu instituuttia kehittymään kattavammaksi kansanterveyslaitokseksi maassaan.
András Arató

András István Arató (s. 11. heinäkuuta 1945) on unkarilainen eläköitynyt sähköinsinööri ja malli. Hän on tullut tunnetuksi niin sanotusta Hide the Pain Harold -internetmeemistä, jossa on käytetty hänen kuvaansa.
Tausta ja yksityiselämä.
Arató syntyi Kőszegin kaupungissa Unkarin kuningaskunnassa vuonna 1945. Koulutukseltaan Arató on sähköinsinööri, ja hän valmistui Budapestin tekniikan ja taloustieteiden yliopistosta vuonna 1969. Tämän jälkeen hän teki töitä lamppujen ja valaisuun liittyvän tekniikan parissa, kunnes jäi eläkkeelle.
Arató on naimisissa Gabriella Andrásné Aratón kanssa. Parilla on yksi poika.
Kuuluisuus on Aratón mukaan vaikuttanut positiivisesti hänen mielialaansa ja hän on sanonut saaneensa uutta virtaa vanhoille päivilleen alettuaan esiintymään mainoksissa ja tavatessaan nuoria, jotka haluavat ottaa yhteiskuvia hänen kanssaan. Vuonna 2020 oli mukana Unkarin "Masked Singer" -ohjelmassa ja esiintyi vihreänä hirviönä.
Huhtikuussa 2021 Arató joutui sairaalaan saatuaan koronavirustartunnan.
Hide the Pain Harold -meemi.
Vuonna 2008 ammattivalokuvaaja otti yhteyttä Aratóhon nähtyään tämän internetiin lataamat lomakuvat. Arató oli hermostunut, mutta sen verran otettu, että päätti suostua valokuvaajan kuvapankin koekuvauksiin.
Arató ilmoittautui kuvapankin malliksi. Internetin käyttäjät kiinnittivät huomiota hänen ilmeeseensä, joka vaikutti siltä, että Arató peittelisi pahaa oloaan, mistä tehtiin lukemattomia meemejä, jotka levisivät laajalti ja nopeasti internetissä. Kun Arató sai kuulla meemin syntymisestä, hän alkoi katua malliksi lähtemistään. Hän pyrki pysymään poissa julkisuudesta viisi vuotta, kunnes päätti ottaa meemin omakseen. Arató kertoi, että koska ei voi saada kuvia pois internetistä, hän päätti ottaa kuuluisuudesta mahdollisimman paljon iloa irti.. Vaimo Gabriella on Aratón mukaan käynyt saman henkisen prosessin läpi. 
Haroldin hahmo on osoittautunut houkuttelevaksi liikeideaksi ja Arató kiertää ympäri maailmaa esiintyen erilaisissa tapahtumissa kutsuvieraana ja puhujana. Kuuluisuuden myötä myös hänen kuvistaan tehdyt ilkeilevät meemit ovat kadonneet lähes kokonaan ja Aratón mukaan tämä johtuu siitä, että ihmiset näkivät oikean kanssaihmisen meemin takana. 
Surulliseksi tulkittavista ilmeistään huolimatta Arató on kertonut, että hänellä ei ole mitään ihmeellisempiä huolia, joita koittaisi peitellä.
Jack Haig

Jack Haig (s. 6. syyskuuta 1993 Southport, Queensland) on australialainen maantiepyöräilijä. Hän edusti vuosina 2015–2020 australialaistalli Oricaa / Mitchelton-Scottia ja on vuodesta 2021 kilpaillut Team Bahrain Victorious -joukkueessa. Hän on menestynyt etenkin etappikilpailuissa.
Saavutuksia.
Lähteet: Pro Cycling Stats, Cycling Archives
Maastoajon alle 23-v. Australian-mestaruus
Maastoajon Oseanian-mestaruuskilpailut, alle 23-v. hopeaa
Tour Down Under, nuorten kilpailun voitto
Herald Sun Tour, nuorten kilpailun voitto
Tour Alsace, nuorten kilpailun voitto
Tour de l'Avenir, kokonaiskilpailussa toinen 
Slovenian ympäriajo, kokonaiskilpailussa toinen, pistekilpailun voitto
Slovenian ympäriajo, kokonaiskilpailussa kolmas
Puolan ympäriajo, 6. etapin voitto
Tour of Utah, kokonaiskilpailussa kolmas
Espanjan ympäriajo, kokonaiskilpailussa 19:s
Pariisi–Nizza, kokonaiskilpailussa neljäs
Bretagne Classic Ouest-France, kolmas
GP Bruno Beghelli, kolmas
Lombardian ympäriajo, kuudes
Volta a la Comunitat Valenciana, kokonaiskilpailussa toinen
Vuelta a Andalucia, kokonaiskilpailussa toinen, 4. etapin voitto
Critérium du Dauphiné, kokonaiskilpalussa viides
Espanjan ympäriajo, kokonaiskilpailussa kolmas
Pariisi–Nizza, kokonaiskilpailussa kuudes
Critérium du Dauphiné, kokonaiskilpailussa viides
Tour of the Alps, kokonaiskilpailussa kolmas
Italian ympäriajo, kokonaiskilpailussa 19:s
Critérium du Dauphiné, kokonaiskilpailussa viides
DK Metcalf

DeKaylin Zecharius "DK" Metcalf (s. 14. joulukuuta 1997, Oxford, Mississippi) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Metcalf edustaa Pittsburgh Steelersiä. Metcalf aloitti uransa Seattle Seahawksissa, joka varasi Metcalfin toisella kierroksella varaustilaisuuden 64. pelaajana vuoden .
Ura.
Yliopistoura.
Metcalf edusti yliopistotasolla Mississippin yliopistoa. Hän pelasi Mississippissä vuodet 2016–2018. Hän pelasi yliopistossa 21 ottelua, joissa vastaanotti 1228 jaardia ja teki 14 touchdownia. Parhaalla kaudellaan hän vastaanotti 646 jaardia ja teki seitsemän touchdownia. Ensimmäinen kausi yliopistossa jäi kesken jalan murtumisen takia ja viimeinen kausi niskavamman takia.
Ammattilaisura.
Seattle Seahawks varasi Metcalf toisella kierroksella koko varaustilaisuuden 64. pelaajana. Seahawks ja Metcalf solmivat nelivuotisen tulokassopimuksen toukokuussa 2019. Metcalf pelasi ensimmäisellä kaudellaan kaikki 16 runkosarjan ottelua. Hän teki seitsemän touchdownia ja vastaanotti 900 jaardia. Lisäksi hän pelasi kaksi pudotuspeliottelua, joissa vastaanotti 219 jaardia ja teki yhden maalin. Vuonna 2020 Metcalf vastaanotti runkosarjassa 1303 jaardia ja teki 10 touchdownia. Pudotuspeleissä hän pelasi yhden ottelun, jossa teki kaksi touchdownia ja vastaanotti 96 jaardia. Hänet valittiin kauden 2020 jälkeen Pro Bowliin.
Tilastot.
Lähde:
Tyler Lockett

Tyler Deron Lockett (28. syyskuuta 1992, Tulsa, Oklahoma) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Lockett edustaa Seattle Seahawksia, joka varasi Lockettin 3. kierroksella varaustilaisuuden 69. pelaajana vuoden .
Ura.
Yliopistoura.
Lockett edusti yliopistotasolla Kansasin osavaltionyliopistoa. Hän pelasi Kansasissa vuodet 2011–2014. Hän Lockett pelasi yliopistotasolla 47 ottelua, joissa vastaanotti 3710 jaardia ja teki 29 touchdownia. Parhaalla kaudellaan (2014) hän vastaanotti 1515 jaardia ja teki 11 maalia.
Ammattilaisura.
Seattle Seahawks varasi Lockettin kolmannella kierroksella 69 pelaajana. Seahawks ja Lockett solmivat neljän vuoden tulokassopimuksen heti vuonna 2015. Hän pelasi heti tulokaskaudellaan 16 runkosarjan ottelua, joissa vastaanotti 664 jaardia ja teki kuusi touchdownia. Pudotuspeleissä hän pelasi kaksi ottelua, joissa teki yhden maalin ja vastaanotti 110 jaardia. Hänet valittiin kauden päätteeksi Pro Bowliin, All-Pro-joukkueeseen ja kauden tulokkaiden tähtijoukkueeseen. Seuraavalla kaudella Lockett pelasi runkosarjassa 15 ottelua menettäen polvivamman takia yhden ottelun. Hän ei myöskään päässyt pelaamaan pudotuspeleissä. Lockett teki kaudella yhden touchdownin ja vastaanotti 597 jaardia. Vuonna 2017 Lockett pelasi jälleen kaikki 16 runkosarjan ottelua. Hän vastaanotti 555 jaardia ja teki kaksi touchdownia.
Ennen kauden 2018 aloitusta Lockett ja Seahawks solmivat kolmivuotisen jatkosopimuksen. Sopimuksen kokonaisarvo oli 31,8 miljoonaa dollaria. Lockett pelasi seuraavalla kaudella kaikki 16 runkosarjan ottelua tehden henkilökohtaiset ennätykset vastaanotetuissa jaardeissa (965) ja touchdowneissa (10). Pudotuspeleissä hän pelasi yhden ottelun, jossa vastaanotti 120 jaardia. Vuonna 2019 Lockett pelasi jälleen täyden runkosarjan. Hän ylitti ensimmäistä kertaa urallaan tuhannen vastaanotetun jaardin rajan, kun hän vastaanotti 1057 jaardia. Hän teki kahdeksan touchdownia. Pudotuspeleissä Lockett pelasi kaksi ottelua, joissa teki yhden maalin ja vastaanotti 198 jaardia. Kaudella 2020 Lockett pelasi runkosarjassa 16 ottelua, joissa vastaanotti 1054 jaardia ja teki 10 touchdownia. Pudotuspelien ainoassa ottelussa hän otti kiinni kaksi syöttöä, joilla joukkue eteni yhteensä 43 jaardia.
Maaliskuussa 2021 Lockett ja Seahawks solmivat neljän vuoden jatkosopimuksen. Sopimuksen kokonaisarvo oli 69,2 miljoonaa dollaria, josta 37 miljoonaa dollaria oli taattua rahaa.
Tilastot.
Lähde:
Pärjänjoki

Pärjänjoki on Syötteen kansallispuistoa halkova 65 kilometriä pitkä joki Pudasjärven ja Taivalkosken alueella. Pärjänjoki saa alkunsa Taivalkosken puolelta Pärjänlatvalammista ja laskee etelässä Livojokeen. Joki halkoo pääosin asumattomia erämaita ja on koko matkaltaan kalataloudellisesti kunnostettu pikkujoki.
Pärjänjoen virkistyskalastusalue käsittää Pärjänjoen osa-alueita 38 km:n matkalla Taivalkosken Kylmälästä Pudasjärven Riihiahoon sekä seuraavat jokeen laskevat purot: Torasoja, Ahmaoja, Syrjäoja, Koiraoja, Syöteoja, Ylpiänoja ja Isokurunoja. Pärjänjoen luontaiseen kalastoon kuuluvat taimen, harjus, siika, hauki ja ahven. Pohjolan Voima Oy istuttaa jokeen alamittaisia 3-vuotiaita taimenia sekä harjuksenpoikasia.
Pärjänjoki on suosittu melontakohde. 22 kilometriä pitkällä Pärjänjoen vesiretkeilyreitillä järjestetään myös ohjattuja melontaretkiä.
Hiihtokeskus Iso-Syöte Oy käyttää laskettelurinteiden sekä latujen lumetuksessa Pärjänjoesta pumpattua vettä.
Ahmad Šauqi

Ahmad Šauqi, Ahmed Shauqi (; 1867 Kairo, Egypti – 1932 Kairo, Egypti) oli egyptiläinen kirjailija, erityisesti runoilija ja näytelmäkirjailija. Hän sovelsi klassista arabialaista perinnettä, johon yhdisti läntisiä muotoaineksia.
Mississippin lippu

Mississippin lippu on Yhdysvaltain osavaltio Mississippin virallinen tunnus sen sinetin ohella. Lipussa on punaisella taustalla sininen kultareunainen kenttä, jossa on osavaltion virallinen kukka magnolia. Kukkaa ympäröi 20 valkoista tähteä (Mississippi oli 20. osavaltio, joka liittyi Yhdysvaltoihin) ja yksi kultainen tähti, joka symboloi alueen alkuperäisväestöä. Yhdysvaltain motto ”In God We Trust” () on kirjattu valkoisin kirjaimin. Lipun mittasuhteet ovat 3:5. Lipun käyttöönotosta järjestettiin kansanäänestys 3. marraskuuta 2020.
Nykyinen lippu otettiin käyttöön sunnittelukilpailun tuloksena 11. tammikuuta 2021. Sen on suunnitellut graafinen taiteilija Rocky Vaughan. Uusi lippu päätettiin suunnitella, sillä osavaltion edelliset liput olivat osoittautuneet kiistanalaisiksi niiden suorista viittauksista Amerikan konfederaatioon. Vuoteen 2020 asti käytössä olleessa lipussa oli yhtenä elementtinä Etelävaltioiden sotalippu.
Jens August Schade

Jens August Schade (1903 Skive, Tanska – 1978 Kööpenhamina, Tanska) oli tanskalainen kirjailija. Hänen esikoisteoksensa "Den levende violin" ilmestyi 1926. Sen jälkeen hän julkaisi runokokoelmia, joille on ominaista epäsovinnaisuus ja lähtökohtana eroottinen rakkaus. Hän kirjoitti myös proosaa ja näytelmiä.
Missourin lippu

Missourin lippu on Yhdysvaltain osavaltio Missourin virallinen tunnus sen sinetin ohella. Lippu on horisontaalinen trikolori, jossa on ylhäältä alas värit punainen, valkoinen ja sininen. Keskellä lippua on osavaltion vaakuna. Lipun mittasuhteet ovat 7:12. Nykyinen lippu otettiin käyttöön 22. maaliskuuta 1913.
Vaasan helluntaiseurakunta

Vaasan helluntaiseurakunta eli Vaasan Siion-seurakunta on Vaasassa toimiva helluntaiherätykseen kuuluva seurakunta. Helluntaiseurakunta on perustettu vuonna 1936, jolloin saarnaaja Oskar Tillander saapui johtajaksi ruotsinkielisen Sion-seurakunnan suomenkieliselle ryhmittymälle. Vaasan helluntaiseurakunta on Suomen Helluntaikirkon jäsenseurakunta. Helluntaiseurakunnan johtavana pastorina toimii Veli-Matti Köykkä. Seurakunnassa on yhteensä neljä työntekijää. Seurakuntaan kuului vuonna 2025 noin 580 jäsentä. 
Vaasan helluntaiseurakunta tunnetaan erityisesti mediatyöstään. Seurakunnan yhteydessä toimii tuotantoyhtiö Koputus-media. Vaasan helluntaiseurakunta lähettää tilaisuuksistaan suoria lähetyksiä muun muassa UskoTV-palvelun kautta. Seurakunnan tilaisuuksia ja "Koputus"-ohjelmaa nähdään TV7:n televisio- ja verkkokanavilla. Radiossa Vaasan helluntaiseurakunta lähettää "Toivon Vartti" -ohjelmaa Radio Vaasan taajuudella ja sekä "Vaasan aika" -ohjelmaa Radio Deissä.
Vaasan helluntaiseurakaunta tekee myös vankilatyötä yhdessä Vaasan vankilan kanssa. Seurakunta tekee lähetystyötä Itävallassa, Etiopiassa ja Turkissa. Seurakunta tukee myös Fida Internationalin toimintaa sekä projektiluontoisesti juutalaistyötä.
Historia.
Alkuvaiheet.
Vaasan suomenkielinen helluntaiseurakunta perustettiin 21. huhtikuuta 1936 ja nimeksi hyväksyttiin Siion-seurakunta. Alkuvaiheissa seurakuntaan liittyi jäseniä Vaasan ruotsinkielisestä Sion-seurakunnasta sekä Ilmajoen Elim-seurakunnasta. Alkujaan seurakunta kokoontui Kirjapaino Framin piharakennuksessa Kauppapuistikolla. Pian seurakunta sai omat tilansa, kun se vuokrasi huoneiston Kasarmikatu 15:stä rukoushuonekäyttöön. Rukoushuoneen avajaistilaisuus järjestettiin 20. syyskuuta 1936. Juhlapuhujana tilaisuudessa oli ruotsinkielisen seurakunnan johtaja C. M. Söderman. Ensimmäisten vuosien aikana seurakunnan jäsenmäärä oli vähäinen ja naisvaltainen. Sukupuolijakauman vuoksi esimerkiksi vanhimmiston valitseminen oli hankalaa. Vuonna 1941 vanhimmistoon valittiin Juho Alangon ja Jalmari Lehtimäen rinnalle Alli Loukkola ja Hilda Juusela.
Alkuvaiheissa helluntaiseurakunta lahjoitti tukea Lauri Joutsenon lähetystyötä varten. Vuonna 1938 Joutsenosta tuli helluntaiseurakunnan oma lähetyssaarnaaja, jonka asemapaikaksi muodostui Sha-Ho-Chemin Kiinassa. Joutseno palasi Kiinasta joulun alla 1946.
Sota-aika.
Toisen maailmansodan syttyessä myös seurakunnan saarnaajat joutuivat muiden miesten mukana talvisotaan. Seurakunnan toiminnasta sota-aikana on jäänyt pöytäkirjoihin vain muutamia mainintoja, eikä kuukausittaisia seurakuntakouksia voitu pitää enää säännöllisesti. Helluntaiseurakuntien osallistuminen aseelliseen sodankäyntiin jäi omantunnonkysymykseksi. Sota-aika toikin aseettoman palveluksen valinneita miehiä myös seurakuntaan. Miehet olivat töissä muun muassa Korsholman koulutilalla ja Valtionrautateiden konepajalla.
Montanan lippu

Montanan lippu on Yhdysvaltain osavaltio Montanan virallinen tunnus sen sinetin ohella. Lipussa on sinisellä taustalla osavaltion sinetti, ja sen yläpuolella kultaisin kirjaimin ”Montana”. Lipun mittasuhteet ovat 2:3. Lippu otettiin käyttöön vuonna 1905, ja vuonna 1981 sen mittasuhteita muutettiin ja lisättiin teksti sinetin yläpuolelle.
Nebraskan lippu

Nebraskan lippu on Yhdysvaltain osavaltio Nebraskan virallinen tunnus sen sinetin ohella. Lipussa on sinisellä taustalla osavaltion sinetti. Lipun mittasuhteet ovat 3:5. Lippu otettiin käyttöön vuonna 1925, mutta siitä tehtiin virallinen vasta 16. heinäkuuta 1963. Sen on suunnitellut Florence Hazen Miller.
Cecil Aminoff

Cecil Aminoff (22. tammikuuta 1911 Helsinki – 22. syyskuuta 1972 Helsinki) oli suomalainen vapaaherra, lääkäri ja yritysjohtaja.
Perhe.
Aminoffin vanhemmat olivat teollisuusjohtaja, vapaaherra Gustaf Aminoff ja Aili Anna Augusta Cannelin. Hänen vanhemmat avioituivat New Yorkissa vuonna 1907. Hänen vanhemmat veljet Eugen ja Gregori syntyivät Yhdysvaltain Baltimoren kaupungissa Marylandissa. Aminoffin isä Gustaf Aminoff toimi teknisenä johtajana Vuoksenniskan tehtailla Turussa ja Nokialla. Hänestä tuli myöhemmin Vuoksenniskan toimitusjohtaja. 
Aminoffin isoisä vapaaherra Ivan Alexander Aminoff toimi Nobel-yhtiöiden Kaspianmeren laivaston johtajana ja maanviljelijänä Saaren kartanolla Mietoisissa.
Aminoff avioitui Dorrit Greulingin kanssa vuonna 1933, joka oli kauppaneuvos Walter Greulingin tytär. Vapaaherra, toimitusjohtaja Dieter Aminoff oli heidän poika. 
Ura.
Aminoff tuli ylioppilaaksi 1929 ja valmistui lääketieteen lisensiaatiksi 1938. Talvi- ja jatkosodan aikana hän toimi pataljoonan, rykmentin, sairasjunan ja keskussotilassairaalan sotilaslääkärinä. Hän oli myös Turun lääninsairaalan ylimääräinen lääkäri 1939–1945. 
Aminoff siirtyi elinkeinoelämän palvelukseen, kun hänen appi kauppaneuvos Greuling menehtyi vuonna 1944. Aminoff toimi Mercantilen toimitusjohtajana 1945–1966 ja hallituksen puheenjohtaja 1958–1967, Vehon toimitusjohtajana 1950–1954 ja Helvarin hallituksen puheenjohtaja 1945–1966. Yritykset kasvoivat ja kehittyivät merkittävästi Aminoffin johtajuuden aikana.
Kunnianosoitukset.
Lähde:
Nevadan lippu

Nevadan lippu on Yhdysvaltain osavaltio Nevadan virallinen tunnus sen sinetin ohella. Lipussa on sinisellä taustalla vasemmassa yläkulmassa osavaltion tunnus. Siinä on hopeinen tähti, joka viittaa osavaltion lempinimeen ”The Silver State”. Tähden alapuolella lukee kultaisin kirjaimin ”Nevada”, ja sen yläpuolella kultaisessa nauhassa mustin kirjaimin osavaltion motto ”Battle Born”. Kaiken alapuolella on kaksi marunanlehteä, joka on osavaltion virallinen kukka. Lipun mittasuhteet ovat 2:3.
Nykyinen lippu otettiin käyttöön 25. heinäkuuta 1991. Vuosina 1929–1991 käytössä ollut lippu oli samankaltainen, mutta siinä kirjainten asettelu oli hieman erilainen.
New Hampshiren lippu

New Hampshiren lippu on Yhdysvaltain osavaltio New Hampshiren virallinen tunnus sen sinetin ohella. Lipussa on osavaltion sinetti sinisellä taustalla. Sen mittasuhteet ovat 2:3. Lippu otettiin käyttöön vuonna 1909, ja sitä muokattiin vuonna 1931.
New Jerseyn lippu

New Jerseyn lippu on Yhdysvaltain osavaltio New Jerseyn virallinen tunnus sen sinetin ja vaakunan ohella. Lipussa on keltaisella taustalla osavaltion vaakuna. Lippu otettiin käyttöön 15. tammikuuta 1896, ja vuonna 1965 sen värit määriteltiin virallisesti.
New Mexicon lippu

New Mexicon lippu on Yhdysvaltain osavaltio New Mexicon virallinen tunnus sen sinetin ohella. Lipussa on keltaisella taustalla tyylitelty punainen aurinko, joka on zia-kansan symboli. Lipun mittasuhteet ovat 2:3. Nykyinen lippu otettiin käyttöön 15. maaliskuuta 1925, ja sen on suunnitellut Harry P. Mera.
Punaisessa auringossa on neljä sädekimppua, koska numero neljä on pyhä zioille. Numero neljä symboloi zioille mm. seuraavia asioita:
Lippu on yksi neljästä Yhdysvaltain osavaltion lipusta, jossa ei ole sinistä (muut ovat Alabama, Kalifornia, Maryland). New Mexicon lippu on näistä neljästä ainoa, missä ei ole valkoista.
Nahum Meir Schaikewitz

Nahum Meir Schaikewitz, kirjailijanimi Šomer t. Shomer, (1849–1905) oli juutalainen kirjailija. Hän kirjoitti jiddišiksi. Hänen kevyen lukemiston lajiin kuuluvat teoksensa olivat suosittuja. Hän kirjoitti romanttisia tarinoita, joissa keskeistä on hyveellisyyden voitto ja pahan häviö. Hän sai paljon jäljittelijöitä juutalaisten kirjailijoiden keskuudessa Itä-Euroopassa ja Yhdysvalloissa, jonne hän muutti 1888, kun juutalainen teatteri Venäjällä suljettiin.
Ohion lippu

Ohion lippu on Yhdysvaltain osavaltio Ohion virallinen tunnus sen sinetin ohella. Lippu on kaksikielekkeinen, ja se on Yhdysvaltain ainoa osavaltion lippu, joka ei ole neliskulmainen. Sen puna-valkoiset raidat ja valkoiset tähdet sinisellä pohjalla muistuttavat paljon Yhdysvaltain lippua. 13 valkoista tähteä symboloivat Yhdysvaltain 13 alkuperäistä osavaltiota, ja neljä tähteä sinisen kolmion kärjessä sitä, että Ohio oli 17. osavaltio, joka liittyi unioniin. Sinisellä taustalla oleva ympyrä symboloi O-kirjainta, joka viittaa osavaltion nimen ensimmäiseen kirjaimeen. Lipun mittasuhteet ovat 8:13.
Nykyinen lippu otettiin käyttöön 9. toukokuuta 1902, ja sen on suunnitellut clevelandilainen arkkitehti John Eisenmann.
Jurvan helluntaiseurakunta

Jurvan helluntaiseurakunta on Kurikan Jurvassa toimiva helluntaiherätykseen kuuluva seurakunta. Helluntaiseurakunta on perustettu vuonna 1952 ja rekisteröity yhdistykseksi vuonna 1980. Jurvan helluntaiseurakunta on Suomen helluntaikirkon jäsenseurakunta. Helluntaiseurakunta on järjestänyt seurakuntakokousten lisäksi lapsi- ja nuorisotyötä, raamattupiirejä sekä lähetystyötä Tansaniaan. Vuonna 2011 seurakunnalla oli 65 jäsentä.
Seurakunnan pastorina toimii Esa Vainionpää.
Historia.
Jurvassa 1920-luvulta vaikuttanut helluntailiike järjestäytyi seurakunnaksi 12. lokakuuta 1952. Seurakunnan järjestäytymiskokous pidettiin Matti Ketolan talossa ja kokouksen puheenjohtajana toimi Vaasan helluntaiseurakunnan johtaja Oskar Tillander. Seurakunnan nimeksi hyväksyttiin "Betania-seurakunta, Jurva". Perustavan kokouksen jälkeen Niemenkylässä järjestettiin Lehtimäen talossa tilaisuus uudesta seurakunnasta. Vuoden loppuun mennessä seurakuntaan oli liittynyt 21 jäsentä.
Kesällä 2018 Kauhajoen, Kurikan, Jalasjärven, Jurvan, Teuvan ja Kristiinankaupungin helluntaiseurakunnat järjestivät "Myötätuulta lakeudella" -kesäjuhlat Kauhajoella.
Vuohimies

Vuohimies () on kaupunkitarinoiden mukaan hybridi, joka on vuohen ja miehen sekoitus. Olentoa syytetään koirien taposta. Olennon väitetään asuvan metsässä Prince George’sin piirikunnassa Marylandissa Yhdysvalloissa.
Historia.
Vuohimiestarinat saivat alkunsa 1970-luvun alussa Prince George’sin piirikunnassa useiden koirien katoamisten ja/tai kuolemien jälkeen, joista myöhemmin syytettiin olentoa. Kuitenkin ruumiiden kunnosta päätellen koirat jäivät junan alle. Huolimatta todisteista, jotka osoittavat tämän, tarinat vuohimiehen olemassa olosta jatkuivat erityisesti paikallisten opiskelijoiden keskuudessa. ”Vuohimies oli täällä” -graffitit eivät olleet harvinaisia, ja lainvalvontaviranomaiset saivat tavallisesti ilmoituksia silminnäkijähavainnoista, vaikkakin lukuisat niistä olivat kepposia.
Olennolla väitettiin yleisesti olevan ihmisen kasvot, mutta vartalo peitettynä hiuksilla. Kuitenkin kuvaukset erosivat siitä, muistuttiko vuohimies suurempaa karvaista humanoidia vai ihmistä, jolla vuohen alaosa oli samanlainen kuin kreikkalaisen mytologian Faunus-jumalan seuralaisilla fauneilla.
Vuohimiehen huhuttiin myös asuvan väliaikaisessa turvakodissa Prince George’sin piirikunnan luoteisosan metsäisellä alueella Bowien läheisyydessä. Joskus huhuttiin, että olento lähtee tappamaan koiran tai kiirehtii äkkiä hakkaamaan autoja kirveellä.
Muunnelmat.
Joidenkin legendan muunnelmien mukaan vuohimies oli kerran tiedemies, joka työskenteli Beltsvillen maatalouden tutkimuskeskuksessa. Tässä muunnelmassa koe vuohen kanssa epäonnistuu ja tiedemies mutatoituu puoliksi mieheksi ja puoliksi vuoheksi. Olento alkaa aggressiivisesti hyökkäämään Beltsvillessä olevien autojen kimppuun. Toinen muunnelma legendasta väittää, että vuohimies oli vanha erakko, joka asui metsässä ja jonka voitiin usein nähdä kävelevän yksin yöllä Fletchertown Roadilla. 
Marylandin yliopiston kansanrunoudentutkija Barry Pearsonin mukaan vuohimiehen legenda alkoi ”kauan, kauan, kauan”, kasvatti suosiota 1950- ja 1960-luvuilla ja oli tunnetuimmillaan 1970-luvulla, kun paikalliset asukkaat alkoivat syyttää sitä koirien kuolemista. Pearsonin mukaan kansanperinteellä on aina ”vaalija”, joka välittää sen seuraavalle sukupolvelle. Vuohimiehen tapauksessa vaalijoita ovat tylsistyneet teini-ikäiset, jotka käyvät tutustumassa vuohimies-tarinoissa mainittuihin paikkoihin. Usein vuohimiehen kerrotaan hyökkäävän rakastuneiden teinien kimppuun ja runtelevan näiden autoja kirveellä tai kivillä. Pearson huomauttaa, että ihmisen ja vuohen risteytystä muistuttavat hirviöt ovat olleet kansanperinteessä yleisiä. Tunnetuin niistä on kreikkalais-roomalaisen mytologian satyyri, joka vartioi metsiä ja himoitsi seksiä. Vuohimies ei tosin ole kiinnostunut lemmestä vaan sen kerrotaan käyttäytyvän väkivaltaisesti.
Oklahoman lippu

Oklahoman lippu on Yhdysvaltain osavaltio Oklahoman virallinen tunnus sen sinetin ohella. Lipussa on taivaansinisellä taustalla Osage-heimon perinteinen biisoninnahkainen kilpi, jossa on seitsemän kotkan sulkaa. Lippu otettiin käyttöön 2. huhtikuuta 1925, ja sen nykyinen versio hyväksyttiin 1. marraskuuta 2006.
Gremlin

Gremlin (englantia, ) on peikkoa tai menninkäistä muistuttava taruolento, joka aiheuttaa teknisiä vikoja. Se kuvataan pienikokoiseksi (noin 6–60 senttimetriä) ihmisenkaltaisiksi olennoksi, jolla on vihertävä tai harmaa iho, oudot ja värikkäät vaatteet, karvaiset korvat ja toisinaan pienet sarvet. Keppostensa onnistuessa se nauraa pilkallisesti.
Kansanperinteen alkuperä on Kuninkaallisten ilmavoimien (RAF) kansanperinteessä. Gremlineitä syytettiin muutoin selittämättömistä lentokoneiden vioista, kuten moottorien ja virtapiirien toimintahäiriöistä, polttoaineen ennenaikaisesta loppumisesta ja huonolaatuisista kiitoradoista. Tarinat saivat todennäköisesti alkunsa ensimmäisen maailmansodan aikana ja yleistyivät 1920-lukuun mennessä. Ensimmäisenä niitä kerrottiin Maltalle, Lähi-itään ja Intiaan sijoitettujen lentäjien parissa. Ensimmäinen kirjallinen maininta oli "Aeroplane"-lehdessä 10. huhtikuuta 1929. Toisen maailmansodan myötä kansanperinne levisi Yhdysvaltoihin ja sai huomiota myös siviileille suunnatuissa lehdissä. Roald Dahlin ensimmäinen lastenkirja "The Gremlins. A Royal Air Force Story" (’Gremlinit. Tarina kuninkaallisista ilmavoimista’) julkaistiin 1943. Dahl väitti keksineensä nimen itse, mutta kirjallisen todistusaineiston valossa väite ei voi pitää paikkaansa.
RAF:n perimätiedon mukaan gremlinien nimi viittaa Fremlin’s-olueen, joka oli lentojoukkojen messien yleisin alkoholijuoma. Mahdollisesti Fremlin-panimon nimi yhdistyi englantilaisen kansanperinteen "goblin"-hahmoihin (’peikko’, ’menninkäinen’), jolloin alun f-äänne vaihtui g:ksi. 
Sotien jälkeen gremlinien toimiala on laajentunut lentokoneista kaikenlaisiin kojeisiin. Mieluiten ne sabotoivat monimutkaisia laitteita aiheuttaen esimerkiksi painovirheitä. Gremlineistä kertovaan kansanperinteeseen kuuluu näennäinen totisuus. Niistä puhutaan ehdottomalla varmuudella, ja niiden nerokkaita kolttosia on tapana kuvailla yksityiskohtaisesti.
Georges Schéhadé

Georges Schéhadé (1910 Alexandria, Egypti – 1989 Pariisi, Ranska) oli libanonilainen kirjailija. Hän kirjoitti ranskaksi.
Schéhadé opiskeli Pariisissa ja suoritti oikeustieteen loppututkinnon. Hän oli Beirutissa École Supérieure des Lettres -korkeakoulussa pääsihteerinä. Kirjailijana hän aloitti surrealistisella runoudella ja kirjoitti sen jälkeen näytelmiä. Näytelmät ovat runollisia ja maailmaltaan sadunomaisia.
Arvi Artama

Arvi Artama, vuoteen 1932 Grönberg (23. elokuuta 1911 Kajaani – 25. helmikuuta 1992 Tampere) oli suomalainen teollisuusneuvos, opettaja, insinööri ja yrittäjä.
Artaman vanhemmat olivat maanviljelijä Juho Grönberg ja Kaisa Greta Karppinen ja puoliso vuodesta 1935 Aira Kyllikki Ryynänen (k. 1992). Artama tuli ylioppilaaksi 1930 ja valmistui filosofian maisteriksi 1933 ja koneenrakennuksen diplomi-insinööriksi 1946. Hän oli matematiikan opettaja Lauttakylän yhteiskoulussa 1934 ja Turussa 1935–1936, Alavudella keskikoulun matematiikan, luonnonopin ja kirjanpidon opettaja 1936–1938, Rauman yhteislyseon matematiikan lehtori 1938–1946, Sytytin-yhtiön työnsuunnitteluinsinööri 1946–1947, Hollming-yhtiön konepajan päällikkö 1947–1950, Rauma-Raahe-yhtiön konepajan suunnitteluinsinööri 1950–1951 ja Tampereen teknillisen oppilaitoksen koneenrakennuksen lehtori 1951–1953 ja yliopettaja 1954–1967. Yrittäjänä hän oli toiminimi Ar-Vassa vuodesta 1949 ja sitten Lasipaino-yhtiössä, vuodesta 1971 Lamino Oy, johtaja 1952–1967, toimitusjohtaja 1967–1976 ja johtokunnan puheenjohtaja Vuodesta 1952. Teollisuusneuvoksen arvon Artama sai 1970. Hänen perustamastaan lasialan yrityksestä kasvoi uusi lasin taivuttamiseen perustuva teollisuudenala ja hänen kehittämänsä autojen tuulilasien tuotantotekniikka on laajasti tunnettu ja yhä käytössä.
Maniac (vuoden 2012 elokuva)

Maniac on vuonna 2012 ensi-iltansa saanut ranskalais-yhdysvaltalainen slasher-elokuva, jonka on ohjannut Franck Khalfoun sekä käsikirjoittanut Alexandre Aja ja Grégory Levasseur. Se on uudelleenfilmatisointi vuoden 1980 elokuvasta "Nukkemurhaaja".
"Maniac" sai maailmanensi-iltansa Cannesin elokuvajuhlilla 26. toukokuuta 2012.
Baital

Baital (myös Vetala) on kuolleista noussut hindujen mytologiassa, ja tavallisesti se määritellään asiantuntevaksi paranormaaliksi kokonaisuudeksi. Olennon sanotaan asuvan maanpäällisessä luukammiossa. Baital on verrattavissa länsimaisen mytologian vampyyreihin. Baitalit käyttävät liikkumisvälineinään elvytettyjä ruumiita. Ruumis ei voi hajota, kun olento on siinä. Baital voi ottaa haltuunsa ja jättää ruumiin.
Kuvaus.
Hindujen kansanperinteessä baital on paha henki, joka kummittelee hautausmailla ja ottaa ruumiita haltuunsa demonisesti. Ne ilmaisevat tyytymättömyytensä huolestuttamalla ihmisiä. Ne voivat ajaa ihmiset hulluksi, tappaa lapsia ja aiheuttaa keskenmenoja mutta myös vartioida kyliä.
Baitalit ovat vihamielisiä kuolleiden henkiä, jotka ovat jääneet vangeiksi "hämärävyöhykkeelle" elämän ja kuoleman välille. Olennot voidaan torjua mantrojen laulamisella. Ne voi vapauttaa aavemaisesta olemassaolostaan ​​suorittamalla hautausrituaaleja. Koska ne eivät vaikuta avaruuden ja ajan lakeihin, niillä on hämmästyttävä tieto menneisyydestä, nykyisyydestä ja tulevaisuudesta sekä syvä käsitys ihmisluonnosta. Siksi monet velhot pyrkivät vangitsemaan niitä ja muuttamaan niitä orjiksi.
Berndt Jonas Aminoff

Berndt Jonas Aminoff (7. huhtikuuta 1775 Siuntio – 22. helmikuuta 1823 Tammisaari) oli suomalainen pataljoonakomentaja ja everstiluutnantti.
Perhe.
Aminoff syntyi vuonna 1775. Hänen äitinsä, vapaaherratar Lovisa Charlotta Armfelt (1750-1821), oli everstiluutnantti ja vapaaherra Claes Armfeltin tytär sekä jalkaväenkenraali, vapaaherra Carl Gustaf Armfeltin pojantytär. Isä oli Aminoffin aatelissukuun kuuluva kapteeni, Miekkaritarikunnan ritari Berndt Jonas Aminoff (1729-1804). 
Eversti ja valtiopäivämies Berndt Adolf Carl Gregori Aminoff oli Aminoffin poika. Arkkitehti Berndt Ivar Aminoff ja kenraalimajuri Adolf Petter Johannes Aminoff olivat Aminoffin pojanpoikia. Aminoff sai yhteensä seitsemän lasta Ulrika Margareta Aminoffin kanssa.
Ruotsin kuninkaallisen armeijan upseerina.
Aminoff ilmoittautui viisivuotiaana vapaaehtoiseksi Uudenmaan jalkaväkirykmenttiin vuonna 1780. Hänet ylennettiin kersantiksi vuonna 1784, vänrikiksi 1787 ja luutnantiksi 1796 sekä kapteeniksi ja pataljoonakomentajaksi kenraali Carl Johan Adlercreutzin rykmenttiin vuonna 1804. Aminoff osallistui Suomen sotaan vuosina 1808-1809 ja erosi Ruotsin armeijan palveluksesta vuonna 1810. Venäjä valtasi Suomen Ruotsilta Suomen sodan aikana. 
Venäjän keisarillisen armeijan upseerina Pietarissa.
Keisarillinen Venäjä teki Suomesta suuriruhtinaskunnan vuonna 1809. Napoleon hyökkäsi Venäjälle kesäkuussa 1812, minkä seurauksena Venäjän keisari Aleksanteri I perusti syyskuussa kolme suomalaista jääkärirykmenttiä. Jokaisessa rykmentissä oli kaksi 600 sotilaan pataljoonaa. Suomen suuriruhtinaskunnan oma sotaväki, eli Suomen kaarti sai alkunsa Venäjän keisarin päätöksestä. 
Kapteeni Aminoff nousi ensimmäisen jääkärirykmentin pataljoonakomentajaksi, joka saatiin luotua marraskuussa 1812. Aminoff johdatti Viipurin rykmentin 1. pataljoonan Pietariin. Rykmentti osallistui vuoden 1812 sotaan suorittaen vartiopalvelua Venäjän keisarikunnan pääkaupungissa Pietarissa. 
Aminoff osallistui Pietarin Kazanin katedraalissa Te Deum -tilaisuuteen, joka juhlisti ja kunnioitti Venäjän armeijan suorittamaa Berliinin valtausta vuonna 1813. 
Aminoffin rykmentti osallistui ruhtinas, sotamarsalkka Mihail Kutuzovin ja kreivi, jalkaväenkenraali Gustaf Mauritz Armfeltin hautajaisiin Pietarissa vuosina 1813 ja 1814. Venäjän poliisiministeri Sergei Vjazmitinov kehui rykmentin kuntoa, järjestystä ja taitoa Kutuzovin hautajaisten jälkeen. Rykmentin komentajat saivat tunnustusta Vjazmitinovilta.
Aminoff oli paikalla, kun keisari Aleksanteri I kohtasi ensimmäisen suomalaisen joukko-osaston Pietarissa vuonna 1814. 
Aminoff korotettiin majuriksi vuonna 1813 ja everstiluutnantiksi vuonna 1814. Majurin ja everstiluutnantin arvot antoivat oikeuden perinnölliseen aateluuteen Venäjän keisarikunnassa. 
Paluu Suomen suuriruhtinaskuntaan.
Aminoff ja hänen poikansa introdusoitiin Suomen Ritarihuoneen jäseniksi vuonna 1818. Aminoff omisti Stor-Backan (Barka) kartanon Siuntiossa ja kartanon Tammisaaressa. Aminoffilla oli suuri kirjakokoelma, joka käsitti 713 nidettä.
F*ck Love

F*ck Love on australialaisen rap-artistin The Kid Laroin ensimmäinen mixtape, joka julkaistiin Columbia Recordsin kautta 24. heinäkuuta 2020. Siitä julkaistiin kolme deluxe-versiota: "F*ck Love (Savage)" marraskuussa 2020, "F*ck Love 3: Over You" heinäkuussa 2021 ja viikko edellisen jälkeen "F*ck Love 3+: Over You". Mixtapelle kuuluvia kappaleita ovat muun muassa kanadaislaulaja Justin Bieberin kanssa yhteistyönä tehty ”Stay” ja ”Without You”, jonka remixillä vierailee yhdysvaltalaislaulaja Miley Cyrus.
Kolmannen ja neljännen uudelleenjulkaisun seurauksena mixtape nousi yhdysvaltalaisen Billboard 200 -albumilistan kärkeen vuoden 2021 elokuussa. Sen ensimmäisestä julkaisusta oli tällöin kulunut hieman yli vuosi ja se oli viettänyt listalla jo 53 viikkoa yltäen korkeimmillaan kolmannelle sijalle. Mittausviikon aikana mixtapen myynti oli kasvanut 409 prosenttia edellisviikosta ja se oli myynyt 85 tuhatta albumiyksikköä vastaavan määrän. Suurin osa myynnistä oli suoratoistoa. Mixtapen kappaleita oli kuunneltu suoratoistopalveluiden kautta 113,97 miljoonaa kertaa viikon aikana.
Kappaleet.
F*ck Love (Savage)
F*ck Love 3: Over You
F*ck Love 3+: Over You
Tron (videopeli)

Tron on Bally Midwayn kehittämä ja julkaisema toimintapeli, joka on julkaistu kolikkopelinä vuonna .
Peli on kytköksissä samana vuonna julkaistuun elokuvaan "Tron" ja sisältää neljä eri peliä. Elokuvaan liittyen uutisoitiin elokuvateemojen tulosta videopeleihin kun Walt Disney Productions myönsi lisenssin elokuvasta.
Pelaaminen.
Pelissä on neljä peliä:
Peliä voi pelata yksinpelinä tai kaksinpelinä ja se tukee vuorottelua. Pelissä on 12 tasoa, jotka ovat nimetty ohjelmointikielien mukaan poislukien viimeinen "käyttäjätaso".
Gargoili (hirviö)

Gargoili on fantasia- ja kauhuhirviö, joka on saanut innoitusta arkkitehtuurin gargoileista, räystäiden groteskeista vedensyöksijäveistoksista. Gargoilien uskottiin karkottavan pahoja henkiä, mutta ajatus niiden henkiin heräämisestä on hirvittävä. Golemien tavoin ne on tehty maagisesti animoidusta tai muutetusta kivestä, mutta niillä on eläinpiirteitä ja ne ovat usein jonkin paikan, kuten katedraalin tai linnan vartijoita. Niitä voidaan kuvata myös demonien vallassa olevina ratsuina tai patsaita muistuttavina elävinä lajeina.
Kuvaus.
Pahoissa tarkoituksissa.
Käsitys gargoileista pahan herättämiin yliluonnollisiin rakenteisiin alkoi teoksessa "Maker of Gargoyles" (1932), joka on Clark Ashton Smithin lyhyt pulp-teos, jossa Reynard, keskiaikainen kivimuurari, levittää alitajuisesti vihansa ja himonsa kahtia kahdeksi gargoiliksi, jotka hyökkäävät Vyonesin kaupunkiin ja myöhemmin tappavat Reynardin, kun hän yrittää tuhota heidät.
Fritz Leiberin romaanissa "Conjure Wife" (1943) noita taikoo lohikäärmeveistoksen ja lähettää sen tappamaan arkeologian professorin.
Demonien ratsuina.
Ajatus gargoileista demonisina ratsuina lähti Lewis Spencen teoksesta "The Horn of Vapula" (1932), jossa demoni on sidottu vuohen näköiseen gargoiliin, jolla on sarvi.
Patsaita muistuttavina lajeina.
Vuonna 1908 julkaistussa lastenkirjassa "Dorothy and the Wizard in Oz" (suom. "Ihmemaa Oz. 4, Ozin velho") esiteltiin gargoilien maa, jossa oli puisia olentoja, joilla oli saranoidut siivet.
Elokuvassa "Gargoyles" (1972) on fiktiivinen rotu, jonka Saatana loi ihmiskunnan vahingoittamiseksi.
Ystävällisinä.
Ajatus ystävällistä gargoileista esitettiin Disneyn televeisiosarjassa "Gargoyles", jossa Gargoilit taistelivat hirviöitä vastaan suojellakseen ihmisiä. Se on peräisin kansanuskomuksesta, jossa gargoileja pidetään suojelijoina. Ystävällisiä gargoileja esiintyy myös "Kiekkomaailma"-universumissa, kuten Terry Pratchettin teoksessa "Savijaloilla" (1996) ja Disneyn elokuvassa "Nodre Damen kellonsoittaja" (1996), jossa on gargoilit Hugo, Victor ja Laverne, jotka ilmenevät Quasimodon alitajunnassa.
Hans Scherfig

Hans Scherfig (1905 Kööpenhamina, Tanska – 1979 Kööpenhamina, Tanska) oli tanskalainen kirjailija, taidemaalari ja toimittaja. Hän oli Tanskan kommunistisen puolueen keskuskomitean jäsen.
Marxilaisena Scherfig sovelsi aatemaailmaansa myös kirjailijantyössään. Perusnäkökulmaan kuului myös rationalismi ja humanismi, ja hän käytti satiiria arvostellessaan yhteiskunnan eri toimintoja, kuten koulua, kirkkoa, puolustusvoimia ja lehdistöä.
Oregonin lippu

Oregonin lippu on Yhdysvaltain osavaltio Oregonin virallinen tunnus sen sinetin ohella. Lipussa on sinisellä pohjalla osavaltion sinetti, sen yläpuolella kultaisin kirjaimin ”State of Oregon” ja alapuolella vuosiluku 1859, jolloin osavaltio liittyi unioniin. Lipun mittasuhteet ovat 3:5. Oregonin lippu on Yhdysvaltain osavaltioiden lipuista ainoa, jolla on kääntöpuoli. Lipun kääntöpuolella on osavaltion tunnuseläin kanadanmajava kultaisena sinisellä taustalla.
Nykyinen lippu otettiin käyttöön 15. huhtikuuta 1925.
Pennsylvanian lippu

Pennsylvanian lippu on Yhdysvaltain osavaltio Pennsylvanian virallinen tunnus sen sinetin ohella. Lipussa on osavaltion vaakuna sinisellä taustalla. Lipun mittasuhteet ovat 2:3. Nykyinen lippu otettiin käyttöön 23. kesäkuuta 1907.
Pohjois-Carolinan lippu

Pohjois-Carolinan lippu on Yhdysvaltain Pohjois-Carolinan osavaltion virallinen tunnus sen sinetin ohella. Lippu on horisontaalisesti puolitettu ylhäältä punainen ja alhaalta valkoinen, ja sen vasemmalla puolella on sininen kenttä. Sinisessä kentässä valkoinen tähti, jonka molemmin puolin kultaiset kirjaimet ”N” ja ”C”, viitaten osavaltion englanninkieliseen nimeen "North Carolina". Lipun mittasuhteet ovat 2:3.
Lippu otettiin käyttöön 9. maaliskuuta 1885, ja sitä muokattiin hieman vuonna 1991.
Ivan Pavlov (juristi)

Ivan Pavlov on venäläinen juristi. Hän on edustanut oppositiojohtaja Aleksei Navalnyin järjestöjä ja yleisesti erikoistunut puolustamaan syytettyjä, joihin kohdistuvat syytteet liittyvät valtiolliseen turvallisuuteen, kuten maanpetokseen ja vakoiluun. Häntä itseään vastaan on käynnistetty rikostutkinta salaisten tietojen paljastamisesta entisen toimittajan Ivan Safronovin tapauksen yhteydessä. Hän johti ihmisoikeusjuristien ryhmää Komanda 29:ä, joka lakkautettiin heinäkuussa 2021.
Pavlov siirtyi syyskuussa 2021 Georgiaan maanpakoon, sillä hänen työnsä tuli mahdottomaksi erilaisten rajoitustoimien vuoksi. Matkustamista ulkomaille ei kuitenkaan kielletty, eikä häntä estetty lähtemästä, vaikka hänellä oli vain menolippu. Vangitseminenkin oli kuitenkin lähellä.
Pohjois-Dakotan lippu

Pohjois-Dakotan lippu on Yhdysvaltain osavaltio Pohjois-Dakotan virallinen tunnus sen sinetin ohella. Lipussa on sinisellä taustalla valkopäämerikotka, joka pitelee nuolia ja oliivipuun oksaa. Kotkan suussa on nauha, jossa lukee ”E pluribus unum”, eli ”Monesta yksi”. 13 kultaista tähteä symboloivat Yhdysvaltain 13 alkuperäistä osavaltiota. Käytännössä kuva on samanlainen kuin Yhdysvaltain vaakuna. Kotkan alapuolella lukee osavaltion englanninkielinen nimi ”North Dakota”.
Lipun viralliset mittasuhteet ovat 26:33, mutta yleensä käytetään versiota, joka on 3:5. Nykyinen lippu otettiin käyttöön 11. maaliskuuta 1911.
Rhode Islandin lippu

Rhode Islandin lippu on Yhdysvaltain osavaltio Rhode Islandin virallinen tunnus sen sinetin ohella. Lipussa on valkoisella taustalla kultainen ankkuri, jonka alapuolella on sininen nauha, jossa lukee kultaisin kirjaimin osavaltion motto ”Hope” (). Näitä ympäröi 13 kultaista tähteä, jotka symboloivat Yhdysvaltain 13 alkuperäistä osavaltiota. Toisinaan lippuun lisätään myös kultainen reuna. Lipun mittasuhteet ovat 29:33.
Nykyinen lippu otettiin käyttöön 1. marraskuuta 1897
Tennesseen lippu

Tennesseen lippu on Yhdysvaltain osavaltio Tennesseen virallinen tunnus sen sinetin ohella. Lipussa on punaisella taustalla valkoreunainen sininen ympyrä, jonka sisällä on kolme valkoista tähteä. Lipun oikeassa reunassa on kapea valkoreunainen sininen alue. Lipun mittasuhteet ovat 3:5.
Nykyinen lippu otettiin käyttöön 17. huhtikuuta 1905.
Tennesseen sisäministöriön virallisen selityksen mukaan lipun kolme tähteä symboloivat osavaltion kolmea perinteistä aluetta (läntistä alankoa, keskistä ylätasankoa ja Appalakkien vuoristoa). Lipun sinivalkoinen reuna oikeassa reunassa on tarkoitettu sitä varten, että lippu on tunnistettavissa myös silloin, kun se ei liehu tuulessa. Muita selityksiä kolmelle tähdelle ovat mm.:
Texasin lippu

Texasin lippu on Yhdysvaltain osavaltio Texasin virallinen tunnus sen sinetin ohella. Lippu on horisontaalisesti puolitettu ylhäältä valkoiseksi ja alhaalta punaiseksi, ja sen vasemmassa reunassa on sininen kenttä, jossa on valkoinen tähti. Lipun mittasuhteet ovat 2:3.
Lippu otettiin käyttöön alun perin Texasin tasavallan lippuna 25. tammikuuta 1839, ja vuonna 1933 siitä tehtiin Texasin osavaltion virallinen lippu.
Utahin lippu

Utahin lippu on Yhdysvaltain Utahin osavaltion virallinen tunnus sen sinetin ohella. 
Maaliskuussa 2021 Utahin edustajainhuone hyväksyi lakialoitteen, jonka nojalla perustettaisiin komitea osavaltion uuden lipun suunnittelemiseksi. Komitea luovutti ehdotuksensa, jossa on kuvattuna mehiläispesä, vuoria ja tähti, osavaltion lainsäätäjille 14. marraskuuta 2022. Kuvernööri Spencer Cox allekirjoitti lain uuden lipun käyttöönotosta 21. maaliskuuta 2023. Samaan aikaan julkaistun kyselytutkimuksen mukaan 48 % osavaltion asukkaista oli tyytyväisiä uuteen lippuun verrattuna vanhaan lippuun, kun taas 35 % vastusti uutta lippua. Uusi lippu otettiin virallisesti käyttöön 9. maaliskuuta 2024.
Vermontin lippu

Vermontin lippu on Yhdysvaltain osavaltio Vermontin virallinen tunnus sen sinetin ohella. Lipussa on osavaltion vaakuna sinisellä taustalla. Lipun mittasuhteet ovat 3:5. Nykyinen lippu otettiin käyttöön 1. kesäkuuta 1923.